Første indtryk: OnePlus Nord 4 ligner en million

Milano: OnePlus Nord 4 er netop blevet officielt lanceret ved et event i Italien – og det er nok ikke nogen tilfældighed, at den vises frem i netop Milano, der er kendt for sine modehuse. Telefonen er nemlig snittet i metal, med et fokus på netop designet. Og den ligner sandt at sige også en telefon, der er væsentlig dyrere end prisen, der starter ved bare 3.999 kroner.

Nord-serien har altid været OnePlus bud på telefoner fra mellemste hylde, med fokus på enkelte nøglefeatures med flagskibskvalitet. Her er der i den grad gjort noget ved designet, ligesom skærmen og batteriet placerer sig bedre end hos konkurrenter i samme prisklasse.

Først designet. OnePlus Nord 4 er pakket ind i aluminium, hvilket er noget af en sjældenhed. Ikke bare i prisklassen, men blandt 5G-telefoner, der har brug for kraftige antenner. Og den er ærlig talt ret godt skruet sammen. Ikke alene virker den robust, de afrundede kanter gør den også utrolig behagelig at have i hånden.

iNPUT har fået den grønne udgave (t.v.), men Nord 4 fås også i sølv og i en mere anonym sort udgave.

Jeg har fået udleveret telefonen i “Oasis Green” og det er modellen til dem, der ønsker at skille sig ud. Den grønne farve er stærkest i toppen, hvorefter den glider over i en grå mod bunden af enheden. En lækker effekt, men farven er nok ikke for alle og enhver. Den fås også i en sølvgrå udgave med laserskæringer. Det er ikke fysiske striber, men udelukkende en grafisk effekt. Og så fås den naturligvis også i en mere anonym sort variant.

Skærm i topklasse

Mit indtryk er, at OnePlus Nord 4 er meget “ren” i designet. Der er ingen unødige dikkedarer ud over de tre fysiske knapper og et USB-C stik i bunden. Den ligner rent ud sagt en million og ud fra udseendet alene kunne man foranlediges til at tro, at den var et par tusinde kroner dyrere.

Skærmen er også i topklasse. Det er en 6,74 tommer stor OLED 120Hz-skærm i 1,5K opløsning og med en pixeltæthed på imponerende 450 ppi. Dertil har den en maksimal lysstyrke på hele 2.150 nits. Den klarer sig fint i Milanos skarpe sol.

Klik for større (fotos: iNPUT).

OnePlus har også udstyret Nord 4 med et stort batteri på hele 5.500 mAh, der kan lades med op til 100W SuperVooc, hvis man har den rigtige oplader (den medfølger ikke). På disse tre punkter; design, skærm og batteri, stikker Nord 4 virkelig af fra prisklassen.

Kompromiserne …

Til gengæld har OnePlus ikke valgt processoren allerøverste hylde. Nord 4 er bestykket med en processor af typen Qualcomm Snapdragon 7 Plus Gen 3 Mobile Platform, og hvordan den klarer sig, må jeg tjekke i de kommende dage. Mit gæt er, at det primært er i benchmarks, det bemærkes.

På papiret er kamera-delen heller ikke fra øverste hylde, selv om hovedkameraet trods alt er en 50-megapixel sag, baseret på Sony LYT-600 sensoren. Det er den samme sensor, der sidder i Samsung Galaxy M35 og Motorola G85.

Til gengæld forlader OnePlus sig på billedforbedringer via AI. Kameraet har samme RAW-algoritmer der bruges i flagskibet OnePlus 12, ligesom der er adskillige AI-forbedringsfiltre ombord.

Hovedkameraet flankeres af en 112-graders ultravidvinkel med en opløsning på 8 megapixel, mens selfies varetages af et 16-megapixel kamera på fronten.

Herunder priserne.

Model | Hukommelse | Lagerplads | Pris
OnePlus Nord 4 | 12 GB | 256 GB | 3.999 kr.
OnePlus Nord 4 | 16 GB | 512 GB | 4.699 kr.

Første indtryk: OnePlus Nord 4 ligner en million